b'\n_START_ARTICLE_\nOdens\xc4\x97\n_START_SECTION_\nIstorija\n_START_PARAGRAPH_\nIki krik\xc5\xa1\xc4\x8dionyb\xc4\x97s \xc5\xa1iose vietov\xc4\x97se buvo svarbi \xc5\xa1ventov\xc4\x97 (vi) skandinav\xc5\xb3 mitologijos karo dievo Odino garbei, kurio garbei ir pavadintas miestas. Ra\xc5\xa1ytiniuose \xc5\xa1altiniuose pirm\xc4\x85 kart\xc4\x85 pamin\xc4\x97ta apie 988\xc2\xa0m., kai tapo vyskupijos centru. 1086\xc2\xa0m. Odens\xc4\x97je buvo nu\xc5\xbeudytas Danijos karalius Knutas IV \xc5\xa0ventasis. 1247\xc2\xa0m. d\xc4\x97l dinastini\xc5\xb3 kov\xc5\xb3 miestas sudegintas, ta\xc4\x8diau XVI\xe2\x80\x93XVII a. atsigavo. Miesto teises turi dar nuo 1335\xc2\xa0m. XVI a. pr. Odens\xc4\x97je buvo karalien\xc4\x97s Kristinos Sakson\xc4\x97s rezidencija. Nuo XVI a.\xc2\xa0\xe2\x80\x93 reik\xc5\xa1mingas prekybos centras. XIX a. \xc4\xafrengus uost\xc4\x85 ir 1804\xc2\xa0m. nutiesus Odens\xc4\x97s kanal\xc4\x85, prad\xc4\x97ta pl\xc4\x97toti pramon\xc4\x97.\n_START_SECTION_\nArchitekt\xc5\xabra\n_START_PARAGRAPH_\nI\xc5\xa1lik\xc4\x99s miesto senamiestis, kuriame stovi gotikin\xc4\x97 \xc5\xa1v. Knuto katedra, kurios kriptoje saugomi \xc5\xa0v. Knuto palaikai, gotikin\xc4\x97s \xc5\xa0v\xc4\x8d. Mergel\xc4\x97s Marijos, \xc5\xa1v. Jono ba\xc5\xbeny\xc4\x8dios. I\xc5\xa1lik\xc4\x99s pranci\xc5\xa1kon\xc5\xb3 vienuolynas (1279\xc2\xa0m., dabar prieglauda) ir benediktin\xc5\xb3 vienuolynas (XII a.). Senamiestyje i\xc5\xa1saugoti fachverkin\xc4\x97s architekt\xc5\xabros XVI\xe2\x80\x93XVIII a. gyvenam\xc5\xb3 nam\xc5\xb3 su atkurtais interjerais. Gausu XIX a. pab.\xc2\xa0\xe2\x80\x93 XX a. pr. istoristinio ir neoromantinio stiliaus pastat\xc5\xb3: \xc5\xa1v. Ansgaro ba\xc5\xbeny\xc4\x8dia, Fi\xc5\xabno senojo meno ir muziejaus ir archyvo pastatai, gele\xc5\xbeinkelio stotis, Vyskup\xc5\xb3 ir Teismo r\xc5\xabmai.\n_START_SECTION_\n\xc5\xbdym\xc5\xabs \xc5\xbemon\xc4\x97s\n_START_PARAGRAPH_\nOdens\xc4\x97je gim\xc4\x97 ir gyveno \xc5\xbeymusis dan\xc5\xb3 ra\xc5\xa1ytojas Hansas Kristianas Andersenas (1805\xe2\x80\x931875). Jo namuose \xc4\xafkurtas muziejus. Prie Odens\xc4\x97s gim\xc4\x97 ir kur\xc4\xaf laik\xc4\x85 vaikyst\xc4\x97je gyveno garsiausiu Danijos kompozitoriumi \xc4\xafvardijamas Karlas Nilsenas (1865\xe2\x80\x931931), veikia jo vardo muziejus ir netoli Odens\xc4\x97s \xe2\x88\x92 K. Nilseno vaikyst\xc4\x97s namo muziejus.\n_START_SECTION_\nSportas\n_START_PARAGRAPH_\nPopuliariausia Odens\xc4\x97je sporto \xc5\xa1aka\xc2\xa0\xe2\x80\x93 futbolas. Mieste taip pat veikia teniso klubas, kultivuojamas regbis.'